  Анжелика Тихонова корреспондент Удмуртиысь куать ёросъёсысь гурт возёсъёс толйись юосты кизьыны кутскизы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Бусыосы Балезино, Каракулино, Красногорск, Пичи Пурга, Сьӧлта, Юкаменск ёросъёсын потӥзы Толйись юосты 1,5 сюрс гектаре кизизы ини. Тужгес троссэ Юкаменск ёросын – 782 гектар. Нош оглом туэ 60 сюрс гектар пала музъемъёсты кын улэ кизьыны кулэ. Удмуртиысь гурт возёсъя но сиён-юонъя министерствоысь ӧнерчиос пусъё, куазь пӧсь улӥз ке но, кизён радлык вылын со ӧз шӧдӥськы, механизаторъёс бусыосы дышем сямъя потӥзы. Кидыссы тырмыт, ӟечлыкез умой. Сӥзьыл кизён ужъёс тулыс кадь трос ӧвӧл, озьы ке но, соослэн кулэлыксы туж бадӟым. Эшшо ик туэ пӧсь куазез лыдэ басьтыса. Улосвыл министерство толйись юосын кизёно музъемъёслэн быдӟалазы кылем арынлэсь ӧжыт медаз луы шуыса ужпум пуктӥз. Дышем сямъя, троссэ муосты толйись ӟег басьтоз, миым со 46,5 сюрс гектаре киземын вал.  Тодэ вайытом, Удмуртиын шаермылэн кунлыкезлы 100 ар тырмонлы поттэм чабейлэсь нырысетӥ урожайзэ утялтӥзы.  Тегъёс: Ижкар Удмуртия гуртвозёс бусыужъёс кизён  